Denly en Stokes plaas Engeland in saal | Netwerk24
Deur Wim Pretorius 14 September 2019 21:00
Daar wag 'n massiewe taak op Australië se krieketspan as hy huiswaarts wil mik met sowel die As as daardie ontwykende reekssege in Engeland.
Dit volg nadat Jofra Archer vir die tweede keer in sy loopbaan ses paaltjies in 'n beurt geneem het en die kolwers Joe Denly (94 van 206 balle; 14x4, 1x6) en Ben Stokes (67 van 115 balle; 5x4, 2x6) die Australiese veldwerkers Saterdag besig gehou het.
Sam Curran van Engeland moker die bal op die derde dag van die laaste toets om die As.Foto: Getty Images
Engeland het die dag afgesluit met 'n stewige voorsprong van 382 nadat Denly en Stokes die span tot 313/8 gehelp het.
Denly, wat Donderdagaand pa geword het, sou sonder twyfel 'n spesiale week met 'n eerste toetshonderdtal wou afsluit, maar het net kort geval. Hy sal wel sy 94 lopies as 'n troosprys beskou aangesien dit 'n sterk vertoning gaan verg indien 'n Australiese kolwer dit wil verbysteek.
Dit het byna 'n volle drie dae geneem, maar Australië se veldwerkers het Saterdag in die laaste uur op die derde dag van die laaste toets om die As oombliklik wakker geskrik en die span rede gegee om te glimlag, al was dit dan min.
Ná 'n dag wat gekenmerk is deur slordige boulwerk en talle verbroude vangskote deur die Aussies, het Steve Smith met 'n manjifieke vangskoot vir Chris Woakes (6) terug kleedkamer toe gestuur, met Jos Butler (47) wat 'n enkele bal later gevolg het.
Archer (3*) en Jack Leach (5*) sal Sondagoggend voortkolf en poog om die tuisspan se voorsprong tot sowat 400 lopies te vergroot, voor hulle weer in Smith met 'n kolf in die hand moet vaskyk.
Om hul hoofdoel van 'n eerste reekssege in Engeland in 18 jaar te behaal, sal die besoekers ernstig moet skouer aan die wiel sit.
Soos dinge tans staan, sal Engeland hul kanse goed ag om sake gelykop in dié reeks te laat eindig op 2-2.
Trouens, vir Australië om te wen sal hulle 'n soortgelyke vertoning benodig as toe Ben Stokes by Headingly die teiken van 359 afgejaag het vir Engeland.
Maar dis juis waar Smith die verskil tussen wen en verloor kan wees.
Hy het reeds 751 lopies in sy ses beurte tydens die reeks opgestapel en boonop vier vangskote Saterdag geneem.